เมเทรียสแห่งทวีปอากาเซีย

การเมืองการปกครอง
เมเทรียส มีการปกครองแบบจักรวรรดิราชาธิปไตยภายใต้รัฐธรรมนูญ

โดยจะมีการกำหนดนโยบายจากส่วนกลาง ซึ่งกำหนดจากสภาสูง ก่อนที่จะส่งต่อให้ตัวเมืองที่มีการปกครองเป็นของตนเองรับนโยบายนั้นและทำตามต่ออีกที

สำหรับสภาสูง จะแบ่งด้วยกันสองส่วนคือองค์จักรพรรดิและขุนนางผู้ที่ถูกรับเลือกมาสิบสองคน โดยอำนาจขององค์จักรพรรดิจะมีอยู่ครึ่งหนึ่ง และขุนนางในสภาสูงจะมีอยู่อีกครั้ง หากเห็นพ้องกันทั้งสองฝ่ายนโยบายนั้นจะถูกนำไปใช้ แต่หากมีการขัดแย้งกันจะถูกส่งต่อให้ขุนนาง เจ้าเมือง หรือประชาชนช่วยตัดสินต่ออีกที โดยสภาสูงนี้จะอยู่ภายใต้กฎหมายรัฐธรรมนูญ จึงไม่มีสิทธิ์ขาดที่จะกระทำการใดก็ได้ โดยหากมีปัญหาจะถูกส่งไปให้กรมการตุลาการ ทำหน้าที่ตัดสินอีกที

กรมในเมเทรียส
สำหรับกรมต่าง ๆ ของเมเทรียส จะอยู่นอกเหนือการควบคุมของสภาสูง หากแต่รับนโยบายมากระทำต่ออีกที

กรมการปกครอง ทำหน้าที่ในการออกนโยบายที่รับมาจากสภาสูงที่เกี่ยวข้องกับการปกครองมาบังคับใช้กับเมืองต่าง ๆ รวมถึงการรับแจ้งปัญหา ตรวจสอบปัญหาที่เกี่ยวกับการปกครองที่เกิดขึ้น นอกจากนี้ยังดูแลคนนอก ชาวเมือง แคลน สมาคมต่าง ๆ รวมถึงเจริญสัมพันธไมตรีกับเมืองที่อยู่ใต้การปกครองและนอกการปกครองด้วย

กรมการคลัง ทำหน้าที่ในการออกนโยบายที่รับมาจากสภาสูงที่เกี่ยวข้องกับการเงินมาบังคับใช้กับเมืองต่าง ๆ ตรวจสอบบัญชีทรัพย์สินหรือวางแผนจัดสัดส่วนการเงินให้กับกรมทั้งหลาย รวมถึงการเก็บภาษีและหารายได้จากชาวเมือง

กรมการทหาร ทำหน้าที่ในการจัดหากำลังพลและอาวุธมาบังคับใช้ในกองทัพ การจัดคนส่งไปช่วยเหลือและช่วยดูแลความสงบสุขตัวเมืองที่อยู่ภายใต้การปกครอง ไล่ล่าจับผู้ร้าย ป้องกันการรุกรานของข้าศึกหรือสัตว์ประหลาด รวมถึงการให้ยืมกำลังพลกับผู้ที่ต้องการกำลังรบ

กรมการตุลาการ ทำหน้าที่ในการตัดสินคดีความหรือข้อพิพาท แม้กระทั่งช่วยเจรจาหรือข้อยุติที่เหมาะสมที่สุดระหว่างกรมต่าง ๆ นอกจากนี้ยังทำหน้าที่ร่างรัฐธรรมนูญ และตีความว่าการกระทำต่าง ๆ เป็นไปตามรัฐธรรมนูญหรือไม่ด้วย

กรมการพัฒนา ทำหน้าที่ค้นคว้าหรือพัฒนาเทคโนโลยี เวทมนตร์ สายพันธุ์สัตว์ประหลาด หรือสายพันธุ์พืช ให้ดียิ่งขึ้นกว่าเดิม

กรมการพิธี ทำหน้าที่คอยจัดงาน ประชาสัมพันธ์ หรือเตรียมงานต่าง ๆ ที่จะเกิดขึ้นภายในอาณาจักร

กรมการสภาสูง เป็นกรมที่ทำหน้าที่จิปาถะอันเกี่ยวข้องกับสภาสูง นอกจากนี้ยังมีกองกำลังส่วนตัวของสิบสองขุนนาง และองค์จักรพรรดิ ที่ไม่ขึ้นกับกรมการทหาร สังกัดอยู่

ความสำคัญของแคลนในเชิงการปกครอง
แคลน เป็นการรวมตัวกันของชาวเมเทรียสกลุ่มหนึ่งที่มีเป้าหมายอย่างเดียวกัน หลายครั้งจึงเข้ามามีอำนาจเหนือตัวเมืองต่าง ๆ โดยส่วนนี้ทางสภาสูงเล็งเห็นแล้วว่าการที่ให้ส่วนกลางหรือเจ้าเมืองปกครองในแต่ละตัวเมืองเพียงอย่างเดียว หลายครั้งจะไม่เพียงพอหรือทั่วถึง ด้วยเหตุนี้จึงต้องยืมมือชาวเมเทรียสเข้ามาช่วยเหลือและคอยเป็นหูเป็นตาให้แทน โดยแคลนที่ทำหน้าที่นี้จะไม่ได้ถูกแต่งตั้งโดยตรงจากทางส่วนกลาง หากแต่ให้แคลนต่าง ๆ แย่งชิงอำนาจกันเอง โดยมีส่วนกลางคอยควบคุมอีกทีเพื่อไม่ให้ไปรุกล้ำหรือส่งผลกระทบต่อชาวเมืองอื่นด้วย และหากช่วงชิงอำนาจมาได้ ทางส่วนกลางหรือทางเจ้าเมืองก็จะแต่งตั้งให้แคลนนั้นทำหน้าที่ดูแลพื้นที่ซึ่งยึดครองมาได้ โดยไม่จำเป็นว่าต้องยึดครองได้ทั้งตัวเมือง อาจจะเป็นแค่บางส่วนของตัวเมืองก็ได้ สำหรับเขตที่ยึดครองมาได้ ตัวแคลนจะมีสิทธิ์ที่จะตั้งกฎหรือปกครองดูแลในระดับหนึ่ง โดยในส่วนนี้แคลนที่มาปกครองอาจจะตั้งกฎเพื่อสร้างความมั่งคั่งให้กับตนเองก็ได้

โดยวิธีการนี้ได้รับการพิสูจน์มาหลายครั้งแล้วว่า จะสามารถช่วยเหลือและดูแลความสงบเรียบร้อยของประชาชนได้อย่างทั่วถึงมากกว่าการรอให้ส่วนกลางหรือทางเจ้าเมืองเข้าไปช่วยเหลือ และหากแคลนนั้นปกครองแบบไม่เป็นธรรมหรือเอารัดเอาเปรียบ แม้ส่วนกลางหรือเจ้าเมืองจะไม่เข้ามายุ่ง แต่ประชาชนกับแคลนอื่นก็จะเข้ามาต่อต้านให้เอง ถือว่าเป็นการคานอำนาจอย่างหนึ่ง ทำให้แคลนที่อยากจะปกครองอาณาเขตนั้นได้นาน ๆ จึงจำเป็นที่จะต้องฝึกปรือฝีมือของกลุ่มคนเองให้เข้มแข็ง รวมถึงการทำตนเองให้เป็นมิตรกับคนที่อยู่อาศัยในเขตของตนเองด้วย